runetrust/blame-folketinget-dk huggingface dataset:
Alex Ahrendtsen (DF), 2023-05-09:
Jeg er enig i analysen, og tak for det.
Ud over at være psykolog har ordføreren også undervist i mange år – 10 år, så vidt jeg husker.
Men det skaber jo en ulige konkurrence.
Hvad foreslår ordføreren så med sin erfaring som underviser at man kan gøre, hvis man ikke vil bakke op om beslutningsforslagets indhold?
Rasmus Lund-Nielsen (M), 2023-05-09:
Jeg vil sådan set være tilbøjelig til at bakke op om en del af det, der bliver foreslået her, men jeg mener dog, at det er lidt for vidtgående.
Men jeg deler fuldstændig intentionen om, at vi må sikre, at der ikke bliver snydt ved eksamenerne, og for mig at se kunne det sagtens indebære, at vi prøver at sigte mod at have flere stedprøver, hvor vi simpelt hen kan monitorere, om eleverne har anvendt internettet og har snydt.
Vi kan også overveje noget så vidtgående som at optage skærmene, der bliver anvendt til eksamenerne.
Det ved jeg også er muligt at gøre, så det kunne man også overveje.
Vi skal også styrke tilsynet.
Så vi skal gøre en hel masse.
Der er mange ting, vi kan gøre, og jeg vil meget gerne indgå i en videre debat om det.
Alex Ahrendtsen (DF), 2023-05-09:
En sjettedel af alle gymnasieelever bruger chatbotten til at snyde, så det er ikke bare et lille mindretal.
Det er virkelig mange, og det er et tal, der vil komme til at stige i de kommende år.
Moderaternes ordfører foreslog flere stedprøver.
Vi har foreslået, at man enten lukker ned for internettet under skriftlige eksamener eller, hvis man ikke kan det, går over til pen og papir.
Hvad er Socialistisk Folkepartis forslag til at komme dette problem til livs?
Og ordføreren bedes ikke svare med, at man vil have nedsat en ekspertgruppe, for det har ordføreren allerede sagt.
Partiet må selv have gjort sig nogle overvejelser om, hvad man kan gøre.
Astrid Carøe (SF), 2023-05-09:
Tak for det.
Der er ingen tvivl om, at vi skal sætte ind mod snyd, og det er ikke meningen, at man skal bruge ChatGPT til at skrive hele stile i gymnasiet – det er klart.
Jeg tror, at alle de her virkemidler kommer til at ændre store dele af vores uddannelsessystem, altså hvordan man underviser, og hvordan man afleverer opgaver fra dag til dag, ikke kun til eksamen.
Så det er en større diskussion.
Med hensyn til hvad vi vil gøre helt konkret, tror jeg, som jeg også sagde i min tale, at det her kommer til at betyde, at der vil være færre eksamener derhjemme og flere eksamener på uddannelsesinstitutionerne, hvilket Moderaternes ordfører også var inde på.
Og jeg ved godt, ordføreren siger, at jeg ikke må sige, at vi skal bruge en ekspertgruppe, men det her er faktisk så seriøst et område, at jeg synes, det er helt fornuftigt inddrage nogle eksperter, der sidder og laver de her eksamener til daglig og kan vurdere, hvad der er fornuftigt, og hvordan vi kan opbygge nogle eksamener, hvor man både kan vise, hvad man kan uden at bruge de virkemidler, vi har i dag, men også kan bruge dem på en konstruktiv måde i andre sammenhænge.
Alex Ahrendtsen (DF), 2023-05-09:
Hvordan opbygger vi så og laver nogle eksamener, hvor man ikke bruger de her redskaber?
Det er jo det, der er det afgørende.
Hvad foreslår SF?
Astrid Carøe (SF), 2023-05-09:
Jeg tror sagtens, det kunne være, at man havde eksamener uden internet, som Dansk Folkeparti foreslår, men jeg tror ikke, at det skal være dem alle sammen.
Det er jo det, Dansk Folkeparti foreslår, altså at det skal være dem alle sammen, fra folkeskolen til universitetet, og det synes jeg er meget vidtgående.
I stedet mener vi, at vi må kigge på, hvad der er af muligheder – på samme måde, som man har matematikeksamen både med og uden lommeregner.
Og så glæder vi os til at se, hvad ekspertgruppen kommer med.
Helena Artmann Andresen (LA), 2023-05-09:
Dog mener vi, at der findes bedre løsninger, end at man ikke må bruge internettet til eksamenerne, for det her beslutningsforslag er nok en større omvæltning for skolerne, end det lige umiddelbart lyder til at være.
For i dag er internettet en stor del af undervisningen, heldigvis.
De værktøjer, der følger med internettet, har givet mulighed for at hæve niveauet og kompleksiteten af opgaverne, og ofte bliver der, synes jeg, i debatten stillet en falsk præmis op om, at man sagtens kan ændre eksamensformerne uden at ændre noget i undervisningen.
Man kan tage matematik med problemløsning som eksempel.
Opgaverne er bygget op om de hjælpeværktøjer, der kræver internet; det ville være en helt anden måde, man skulle undervise på, hvis man ikke måtte bruge internet til eksamenerne.
Vi er også en generation, der aldrig nogen sinde har brugt en fysisk ordbog, og den kan man heller ikke bare kaste i hovederne på os til eksamen, og så må vi finde ud af, hvordan man bruger sådan en.
Lige det med ordbogen ville også kræve en ændring i de nuværende regler i eksamensbekendtgørelsen, hvor der i § 15, stk. 2, står, at der fortsat skal være adgang via internet til specifikke hjælpemidler, som der er brugt i undervisningen, som f.eks. ordbøger, artikeldatabaser og statistikker.
Liberal Alliance mener, at det ville være den forkerte vej at gå, hvis man ændrer den bekendtgørelse.
Hvis man ønsker en mere analog skole, hilser jeg den debat meget velkommen.
Den skal bare udspringe af noget andet end at ville mindske snyd til eksamenerne.
Den skal udspringe af mere dannelse i skolen.
I betænkningerne står der også, at hvis man indfører analoge eksamener med papir og blyant, skal der være en overgangsperiode på 5 år, og der skal indføres øget undervisning i håndskrift for eleverne.
Det er godt, at der også bliver taget højde for den slags, for – nu kan jeg bare tale for mig selv – jeg skriver ikke særlig pænt, fordi jeg ikke har skrevet en stil i hånden siden 3. klasse, og det er der mange elever der ikke har.
Tilhænger af analoge eksamener bliver jeg nok aldrig.
Elever, der er ordblinde f.eks., skal man også huske at tage højde for, for de skal have deres hjælpeværktøjer, som også kræver internet, og måske man også skulle til at kigge på et fag som teknologiforståelse i grundskolen, hvor eleverne også lærer om det etiske og moralske omkring teknologien.
For at begrænse snyd mener Liberal Alliance, at man i højere grad end i dag skal begrænse adgang til ressourcer på internettet via filtrering og registrere elevernes internetbrug ved hjælp af login til eksamenerne, og overvågning af elevernes skærme kunne også godt være en god idé.
Det mener vi er den rette vej at gå, og derfor kan vi ikke støtte beslutningsforslaget.
Rasmus Lund-Nielsen (M), 2023-05-09:
Mange tak.
Tak til Dansk Folkeparti for at fremsætte forslaget om at ændre eksamensformen ved de skriftlige eksamener for at undgå eksamenssnyd ved brug af internettet.
Som mangeårig underviser og beskikket censor deler jeg fuldt ud intentionen bag beslutningsforslaget fra DF.
Vi skal bekæmpe eksamenssnyd og sikre, at alle studerende får en retvisende bedømmelse af deres præstation.
Og vi skal sikre, at de lærer det nødvendige stof og udvikler de færdigheder, som uddannelsen sigter mod.
Vi kan derfor som samfund ikke acceptere eksamenssnyd.
For meget skærmtid bidrager negativt til børns og unges udvikling, og de risikerer at blive dovne og dvaske.
Allerede i december måned var jeg i Go' morgen Danmark for at diskutere farerne ved ChatGPT.
Den indfanger nemlig det, man kunne kalde teknologiens janushoved: at det både kan ses som en velsignelse, men altså også som en forbandelse.
Jeg tror ikke, vi kan løse problemstillingen med mulig eksamenssnyd med chatbots ved at gå til tilbage til eksamener med pen og papir.
For eksamensformer skal jo gerne afspejle den praksis, som de studerende kommer ud til efter endt uddannelse, og her bruger man meget sjældent pen og papir.
Samtidig er der også en masse færdigheder, hvor chatbots ikke har nogen relevans overhovedet, såsom færdigheden i at kunne tænke selv.
Her bør vi altså overveje at sætte ind med nogle initiativer, som vi meget gerne vil gå i en debat med Folketingets partier om.
Det kunne være sådan noget som flere stedprøver, som beslutningsforslaget jo også rummer et forslag om.
Vi skal i hvert fald gribe ind over for den risiko for snyd, som den teknologiske udvikling har medført.
Derfor ser jeg også meget frem til, hvad den her nedsatte ekspertgruppe måtte komme frem til.
I Moderaterne mener vi ikke, at et totalforbud mod digitalt understøttede eksamener er vejen frem, og vi kan derfor ikke støtte et beslutningsforslag, der indebærer, om nødvendigt, at omlægge alle eksamener fra grundskole til og med universitetet til pen og papir.
Men tak for at rejse en rigtig vigtig debat.
Og tak for ordet.
Alex Ahrendtsen (DF), 2023-05-09:
I dag overvåger man computere.
Man registrerer også ved hjælp af log.
Alligevel er der en stigning i snyderi.
Så den vej, som ordføreren og Liberal Alliance foreslår, virker ikke.
Har man andre forslag?
Mattias Tesfaye (S), 2023-05-09:
Jeg kan jo hermed give håndslag på, at jeg meget gerne vil sikre mig, at alle Folketingets ordførere ikke bare får indsigt i anbefalingerne rent skriftligt, men også får mulighed for at være i dialog med ekspertgruppen.
Og hvis ikke ordførerne allerede er orienteret om, hvem der sidder i den ekspertgruppe, vil jeg sørge for, at alle ordførere får en orientering om det, og af det vil I også kunne se, at de personer, der er udpeget og deltager som eksperter, også er nogle, som ikke kun har en jubeloptimistisk holdning til det her spørgsmål.
Karina Adsbøl (DD), 2023-05-09:
Nu var det, som om ministeren kom mig i forkøbet, for jeg ville netop spørge til, hvem der sidder i den ekspertgruppe.
Netop i forhold til det her område synes jeg jo, det er vigtigt, at man er lydhør over for dem, der arbejder med det her, altså lærerne, men også eleverne.
Mattias Tesfaye (S), 2023-05-09:
Tak for spørgsmålet.
Nu vil jeg ikke hænges op på, om jeg husker helt rigtigt, men jeg husker det, som om vi kommer til at få nogle anbefalinger til efteråret, og det er jo, med henblik på at vi måske kan nå at lave nogle ændringer til forårseksamenerne 2024.
Og hvem sidder der?
Det letteste er nok at sige, at man går ind på Undervisningsministeriets hjemmeside.
Der må ligge en nyhed omkring det dér, og så vil man kunne se, hvad det er for nogle mennesker, men det er folk med praktisk erfaring i afvikling af eksamener og folk med både en filosofisk indsigt og en teknologisk indsigt i, hvad det egentlig er, kunstig intelligens gør ved vores samfund og ved vores uddannelsessystem.
Jeg vil sige, at mange ting har jeg oplevet, siden jeg blev undervisningsminister, men en positiv oplevelse har været, at jeg faktisk har indtrykket af, at rigtig mange skoleledelser er foran den politiske diskussion i forhold til at forholde sig til skærmenes rolle i skolen og til kunstig intelligens' rolle i undervisningen og i eksamenssituationer.
Jeg synes faktisk, at det har været positivt at opleve, hvor mange der tager det her alvorligt og tager opgaven på sig.
Og jeg ved f.eks., at allerede efter sommerferien kommer Niels Brock, der er en stor uddannelsesinstitution i København, til at åbne op som en skærmfri uddannelsesinstitution, og det er ikke en skole, der normalt er bagstræberisk; det er faktisk en, som plejer være foran udviklingen.
Så det synes jeg er rigtig positivt.
Alex Ahrendtsen (DF), 2023-05-09:
Hvad er Socialdemokratiets eget forslag til at komme dette problem til livs ved eksamener og prøver i uddannelsesinstitutionerne?
Kris Jensen Skriver (S), 2023-05-09:
Vi ønsker at følge den ekspertgruppe, der nu er nedsat, og vente på, at de kommer med nogle anbefalinger.
Fordi den her udvikling foregår så hurtigt, som den gør, er det vigtigt, at vi får kigget på, hvad det er, der foregår, og hvad vi kan gøre for at dæmme op for det.
For der er ingen tvivl om – og det er også det, jeg eksempelvis hører gymnasielærernes formand udtale – at det her er en stor udfordring; det udfordrer den måde, vi tænker undervisning på i dag.
Alex Ahrendtsen (DF), 2023-05-09:
Det er fair nok, at man lytter til eksperter, men jeg kunne godt tænke mig at høre, hvad ordføreren og Socialdemokraterne vil gøre for at komme det til livs.
Kris Jensen Skriver (S), 2023-05-09:
Jeg vil sige, at vi i første omgang er nødt til at lytte til eksperterne, for vi har brug for at få nogle ordentlige og gennemarbejdede bud på det her, fordi det er en udvikling, der foregår så hurtigt, som den gør.
Anni Matthiesen (V), 2023-05-09:
Tak for det, formand.
Tak til Dansk Folkeparti for at rejse en vigtig og meget aktuel debat her i Folketingssalen i dag.
Man kan jo sige, at det danske samfund både er moderne og velstående, og på det her område udvikler teknologierne sig jo vildt hurtigt.
Det kan godt være, at jeg kommer til at lyde lidt som en gammel dame, men man har næsten en fornemmelse af, at bare man vender ryggen til, så er der allerede sket noget nyt på det her område.
De er simpelt hen i tvivl om, om deres elever snyder ved hjælp af internettet.
I Venstre vil vi gerne understrege, at vi jo som udgangspunkt synes, at teknologien er en kæmpe fordel.
Der er rigtig mange plusser ved den, og den rummer selvfølgelig ikke kun problemer.
Men vi anerkender også, at det nu er vigtigt at få det her undersøgt til bunds og for den sags skyld også få fundet nogle løsninger på, hvordan man skal håndtere det her i eksamenssituationer.
Derfor bakker vi selvfølgelig også op om, at ministeren nu har nedsat en ekspertgruppe, som skal komme med nogle anbefalinger, så vi kan træffe nogle gode beslutninger på et oplyst grundlag.
Jeg må være ærlig at sige, at jeg også selv har været inde og prøve at arbejde med ChatGPT for at få stillet min nysgerrighed, med hensyn til hvad den egentlig kan, for jeg synes, at vi som folketingsmedlemmer bør huske at sætte os ind i det, som vi nu skal til eventuelt at gøre noget ved.
Og jeg må da sige, at jeg så sent som for 14 dage siden var inde og prøve at stille nogle spørgsmål til ChatGPT, og jeg blev da noget overrasket over, hvad den reelt kan levere af svar på de spørgsmål, man stiller til den.
Så jeg ser frem til, at ekspertgruppen kommer med nogle anbefalinger, så vi forhåbentlig kan komme frem til nogle beslutninger, sådan at vi kan hjælpe ikke mindst de unge mennesker selv, men også de lærere, der står rundtomkring på skolerne og er i tvivl om, hvilke værktøjer de kan tage i brug.
Vi kommer ikke til at tilslutte os Dansk Folkepartis beslutningsforslag, men vi glæder os til at arbejde videre med det her, når vi nu får anbefalingerne.
Alex Ahrendtsen (DF), 2023-05-09:
Tak til fru Anni Matthiesen.
Har Venstre gjort sig nogle overvejelser om, hvad man vil gøre for at komme problemet til livs?
Jeg har forstået, at man støtter nedsættelsen af ekspertudvalget, og det gør vi også i Dansk Folkeparti.
Det er jo sådan noget, en regering og en minister kan gøre.
Men ordføreren er også repræsentant for Venstre, og jeg kunne egentlig godt tænke mig at høre, hvilke overvejelser man har gjort sig for at komme problemet til livs.
Hvilke konkrete løsningsforslag vil man komme med?
Vil man f.eks. støtte op om indholdet i beslutningsforslaget?
Anni Matthiesen (V), 2023-05-09:
Altså, jeg kan sige så meget, at jeg og Venstre nok også kommer til at afvente, hvad eksperterne kommer til at anbefale.
Det er også, fordi det her er en vildt svær sag, og jeg synes egentlig, vi nu har en forpligtelse til at lytte til de her folk, der er inviteret til at være med i ekspertgruppen, og de kommer forhåbentlig med noget, vi kan bruge til noget.
Og ja, så går vi konstruktivt ind i den efterfølgende politiske drøftelse om, hvilke værktøjer vi så skal tage i brug.
Alex Ahrendtsen (DF), 2023-05-09:
Så lad mig spørge lidt mere direkte: Synes ordføreren, at der skal være adgang til ChatGPT og andre chatbotter under eksamen?
Anni Matthiesen (V), 2023-05-09:
Og det, jeg hører fra nogle lærere, er, at de mener, at der, som det er lige nu, foregår snyd.
Så det skal vi have sat en stopper for.
Alex Ahrendtsen (DF), 2023-05-09:
Tak for at causere over emnet og indrømme, at man er lidt usikker.
Men som jeg hører ordføreren, siger han, at vi på sigt kommer til at undvære karakterer, vi kommer til at undvære skriftlig eksamener, og vi kommer til at få flere mundtlige eksamener.
Vil det så også betyde, at der ved uddannelsesinstitutioner skal være optagelsesprøver, ligesom man kender det i fra Frankrig?
Kim Edberg Andersen (NB), 2023-05-09:
Jeg tror i hvert fald, at vi kommer til helt grundlæggende at se på det system, vi har, og sige, at det nok ikke er det, der kan løse det.
Jeg er jo fra håndværksbranchen, og jeg har aldrig spurgt nogen om et svendebrev, for jeg ville kunne se, om de kunne noget, lige så snart de gik ud og lavede noget første gang.
Så det kan faktisk være løsningen, som ordføreren kommer med, altså at man simpelt hen har samtaler eller test som det første, hvis man kommer ind på universitetet.
Det kunne f.eks. være en mundtlig test, hvor der bliver stillet et spørgsmål i forbindelse med en forventning, man kan have til en elev fra et gymnasium, der søger ind som læge, så man får tjekket op på det og får set på det.
Jeg tror, at bliver nødvendigt herinde at diskutere en anden form for kontrol.
For snyd, det ved ordføreren også, foregik også, dengang vi var unge og det stadig væk sneede og vi altid gik rundt i bare fødder.
Det har altid foregået, og det vil altid foregå.
Det er ikke, fordi vi på nogen måde synes, det er en god idé, men det er bare virkeligheden, at det altid har eksisteret.
Alex Ahrendtsen (DF), 2023-05-09:
På mange måder er jeg enig i, at ChatGPT og kunstig intelligens kommer til at ændre på rigtig mange ting.
Jeg synes, det er meget interessant, at Nye Borgerlige på sin vis er lidt enig med Radikale Venstre, som ikke bryder sig så meget om karakterer og aldrig har gjort det.
Nye Borgerlige stiller sig åben over for at fjerne dem på grund af truslen fra ChatGPT.
Det var bare en kommentar, som jeg synes er meget interessant, og det viser jo noget om, hvilke udfordringer der er med ChatGPT og kunstig intelligens, også for et borgerligt parti.
Kim Edberg Andersen (NB), 2023-05-09:
Nye Borgerlige ser ikke ChatGPT som en trussel, vi ser al teknologi som noget, vi bliver et bedre og stærkere samfund af.
Der er vi åben over for at diskutere, selv med Radikale Venstre, men jeg er da ikke sikker på, at vi af den grund kommer til julefrokost sammen alt for tit.
Astrid Carøe (SF), 2023-05-09:
Jeg synes jo egentlig, at ordføreren meget fint rammer ind, hvordan vi faktisk nærmest alle sammen siger, at det nok er en eller anden form for kombi, der skal laves, hvilket der jo også er i dag.
Der er jo også eksamener i dag både uden internet og uden hjælpemidler og med internet og med hjælpemidler.
Mener ordføreren helt seriøst, at der bare over hele uddannelsessektoren skal være intet internet – ikke ingen hjælpemidler; man kan selvfølgelig godt have hjælpemidler uden internet?
Kan ordføreren ikke godt se, at der nogle steder er et behov, f.eks. når man skal skrive et speciale?
Hvad tænker ordføreren at man kan gøre, hvis det også skal tælle med som en eksamen?
Jeg synes, det har meget omfattende konsekvenser at være så konsekvent med ikke at have noget internet nogen steder.
Hvad tænker ordføreren om det?
Alex Ahrendtsen (DF), 2023-05-09:
Det er jo et radikalt forslag.
Det er relativt let at gøre, og så vender man tilbage til århundreders tradition.
Det er velafprøvet, og vi ved, at det fungerer.
Det er nyt, det kommer til at tage tid, og i mellemtiden vil vi udklække en masse studerende og elever, som har snydt, og som pynter sig med lånte fjer, hvilket ikke er til gavn for det danske samfund eller for Vesten i det hele taget.
Og med hensyn til specialer og opgaver er det allerede et problem nu, og den gode lærer sørger selvfølgelig for at tage forholdsregler, nemlig ved løbende at have prøver med pen og papir.
Det er den eneste måde, man kan aflure snyderi på.
Astrid Carøe (SF), 2023-05-09:
Jamen det var jo ikke helt et svar på det her med, hvad man gør med de store opgaver, altså når man skal skrive et speciale gennem et helt semester.
Og det er ikke kun specialer; der er rigtig mange universitetsopgaver, hvor en meget stor del af det er at fejlfinde i koder, og der skal man bruge internettet til det.
For at blive en dygtig medarbejder på den anden side skal man jo også vide, hvordan man bruger virkemidlerne, og det viser man så også at man kan til eksamen.
Derfor er der jo nok behov for, at man laver en eller anden form for vekselvirkning, ligesom man har på universiteterne i dag, altså hvor man måske især i starten af sit studie har eksamener uden hjælpemidler, sådan at man kan vise, hvad man kan, og lære de helt basale ting og så efterfølgende bygge ovenpå.
Alex Ahrendtsen (DF), 2023-05-09:
Jeg tror, det ender med en italiensk model, og i Italien er det sådan, at når du går op til eksamen, så bliver du overhørt mundtligt uden hjælpemidler af professorer.
Det er selvfølgelig radikalt, men så vil det også blive godtgjort, om du kan det, du siger du kan.
Jeg tror, ligesom hr. Kim Edberg Andersen sagde, at de store skriftlige opgaver nok med tiden vil forsvinde.
Kim Edberg Andersen (NB), 2023-05-09:
Det er dejligt, at DF kan se kærligheden blomstre mellem De Radikale og Nye Borgerlige, og man kan sige, at vi jo allerede har infiltreret Dansk Folkeparti med folk, der er opdraget i Nye Borgerlige også, så I skal da nok være velkomne til middagen.
Jeg vil godt vende tilbage til det her med karakterer.
For Nye Borgerlige har ikke et problem.
Det, vi anerkender i Nye Borgerlige, er dybest set, at det her går så voldsomt stærkt, altså den ChatGPT, jeg har hørt nævnt tidligere, er typisk den her, der hedder ChatGPT-3; så har vi 3.5 – den kan også være med; og 4'eren er allerede bedre end de fleste mennesker.
Virkeligheden er, at det her kommer til at gå så stærkt.
Men er Dansk Folkeparti ikke også enig i, at vi ikke skal være bange for teknologien, men at vi skal finde en måde at løse det på, sådan at vores undervisningssystem inkorporerer det her, sådan at vi også, når AI bliver fremtiden, får nogle studerende, som også er uddannet og er i toppen på deres felt ved brug af kunstig intelligens?
Alex Ahrendtsen (DF), 2023-05-09:
Det var nu en drilsk bemærkning med Radikale Venstre sagt i al kærlighed.
Det, der er interessant, er, at de mennesker, der har udviklet kunstig intelligens, jo ikke har brugt kunstig intelligens, mens de studerede; de er blevet dygtigere af egen kraft.
Jeg frygter egentlig bare, at der er så mange mennesker, der kommer til at snyde, at vi skyder os selv i foden og undergraver det, som altid har været Vestens særkende, nemlig excellens, videnskab og søgen efter – hvad skal man sige – det perfekte.
Helena Artmann Andresen (LA), 2023-05-09:
Jeg ved, at det ikke er alle skoler, der gør det her, og jeg ser også frem til at finde ud af, hvad den arbejdsgruppe, ekspertgruppe, der er nedsat, finder frem til.
Men jeg har ikke sådan et genialt svar.
Jeg tror også, at det ville være taget i brug derude, hvis der var en nem løsning på den her udfordring.
Alex Ahrendtsen (DF), 2023-05-09:
Det irriterede mig bare, at ordføreren sagde, at der fandtes bedre løsninger end beslutningsforslaget.
Og jeg spørger bare: Hvilke bedre løsninger?
Helena Artmann Andresen (LA), 2023-05-09:
Det var de løsninger, som jeg nævnte, og som jeg ved, at alle skoler ikke tager i brug.
Det kunne f.eks. være det med overvågning af skærme.
Det er langtfra alle skoler, der bruger det.
Jeg ved også godt, at en del af kritikken af det er, at det er meget omfattende.
Der kan eleverne jo så sige: Nej, det har jeg ikke brugt.
Og så kan lærerne bare sige: Nå, okay.
Men hvis man så overvågede skærmene, kunne man finde frem til det.
Men jeg ved godt, at det er mere omfattende.